Diqqəti cəlb edən məqamlardan biri də turizm və rekreasiya zonalarında bəzi güzəşt və imtiyazların tətbiqidir. Qanun layihəsinin 2-ci fəslində turizm sahəsində dövlət nəzarətinin həyata keçirilməsi vasitələrini tənzimləyən maddələr bilavasitə belə xidmətlər zamanı baş verə biləcək sui-istifadə hallarının qarşısının alınmasına xidmət edir. Bundan başqa, 2-ci fəslin turizm ehtiyatları ilə bağlı maddələri ümumi tənzimlənməni, turizm ehtiyatlarından istifadəni və turizm obyektlərinə dair məhdudiyyətləri müəyyənləşdirir. Nəhayət, bu fəsil turizmin davamlı inkişafının təmin edilməsinin üsul və vasitələrini, o cümlədən turizm sahəsində strateji dövlət planlaşdırılması və inkişafı üçün yaradıla bilən turizm fondlarının hüquqi mexanizmlərini də tənzimləyir.